《独酌谣》
明代·袁华

独酌一壶酒，独酌乐天真。又何须撞钟击鼓，秦讴赵舞列鼎坐重茵。

天地作蘧庐，日月为户牖。阴阳作朋，造化为友。不愿白玉县腰间，不愿黄金系肘后。

但愿年丰四海清，日月沉醉无何有。独酌有真趣，可惜少知音。

清风明月蛙鼓吹，仰天浮白呜呜吟。独酌诚可乐，抚事愁弥深。

长歌拔剑舞浑脱，壮气激越秋阴阴。君不见东家积钱与斗齐，美人如花白玉题。

一朝祸起口仰药，红颜散作他人妻，悔不日日独酌三千卮。

又不见王敦不饮恺杀婢，安石固辞司马醉。万古垂名在简编，酒边已蓄奸邪意。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。